咏史  其二
作者：劉攽
朝代：宋

paragraphs: 秦兵謀大梁，决河灌夷門。
百萬皆爲魚，閭里無一存。
不用無忌謀，人人皆有言。
天方縱秦毒，蕩滌乾與坤。
雖得阿衡佐，誰能救崩奔。
政先趣嬴禍，指鹿遂亡秦。
翟義爲漢謀，攝省因即真。
爲忠豈不難，殺身亦已仁。
天道良悠悠，成敗難重陳。
不見商山翁，采芝樂全真。
羽翼安儲皇，天子不得臣。